SL Uradni list Evropske unije C 151/4

Objava zahteve po registraciji na podlagi člena 6(2) Uredbe (EGS) št. 2081/92 o zaščiti označb porekla in geografskih označb

(2005/C 151/04)

Ta objava podeljuje pravico do ugovora na podlagi členov 7 in 12d navedene uredbe. Vsak ugovor tej zahtevi mora biti poslan s posredovanjem pristojnega organa države članice, države članice STO ali tretje države, priznano v skladu s členom 12(3) v roku šestih mesecev od te objave. Spremljajoče utemeljitve za objavo so navedene spodaj in zlasti po točki 4.6 jih je treba šteti za upravičene na podlagi Uredbe (EGS) št. 2081/92.

POVZETEK

UREDBA SVETA (EGS) št. 2081/92

„MONTES DE GRANADA“

št. ES: ES/00169/8.11.2000

ZOP (X) ZGO ( )

Ta povzetek se uporablja samo za obveščanje. Popolne informacije, zlasti o pridelovalcih zadevnih zaščitenih označb porekla (ZOP), najdete v popolni različici specifikacije proizvoda, ki je na voljo na nacionalni ravni ali pri službah Evropske komisije (1).

1. Pristojna služba v državi članici:

Ime: Subdirección General de Sistemas de Calidad Diferenciada — Dirección General de Alimentación — Secretaria General de Agricultura y Alimentación del Ministerio de Agricultura, Pesca y Alimentación de España Naslov: Infanta Isabel, 1, E-28071 Madrid Telefon: (34-91) 347 53 94 Telefaks: (34-91) 347 54 10

2. Vlagatelj:

2.1 Ime: ASOCIACIÓN PARA LA CALIDAD DEL ACEITE DE OLIVA VIRGEN DE LOS MONTES DE GRANADA 2.2 Naslov: c/Doctor López Font, Bajo 7, E-18004 Granada — España Telefon: 958 — 52 26 16 Telefaks: 958 — 53 52 45 2.3 Sestava: proizvajalec/predelovalec (X) drugi ( )

3. Vrsta proizvoda:

EKSTRA DEVIŠKO OLJČNO OLJE. Skupina 1,5 — olja in masti.

4. Specifikacija:

(povzetek zahtev iz člena 4(2))

4.1. Ime: „Montes de Granada“

4.2. Opis proizvoda: Ekstra deviško oljčno olje, pridobljeno iz zdravih in zrelih oljčnih plodov (oljke Olea europea) glavnih sort (Picual, Lucio in Loaime) in sekundarnih sort (Escarabajuelo, Negrillo de Iznalloz, Hojiblanca in Gordal de Granada), gojenih na omejenem območju.

Olja se pridobivajo s skupnim stiskanjem glavnih in sekundarnih sort, zato obstaja več vrst olj, ki jih bogatijo značilnosti različnih vrst. Izmed organoleptičnih značilnosti je treba poudariti močan okus, ki izvira iz prevladujoče vrste Picual (zelena barva, srednje močan grenak okus in intenzivna sadna aroma), ki ga omili okus drugih glavnih sort Lucio in Loaime ter sekundarnih sort, ki prispevajo sveže arome, ki spominjajo na različno sadje, imajo blag okus in zlatasto barvo.

Ekstra deviško oljčno olje, pridelano na tem območju, ima sadno aromo in okus, ki spominja na nedavno stisnjene sveže ali zrele olive. Intenzivnost rahlo grenkega, polnega okusa je odvisna od stopnje zrelosti stisnjenih oliv. Olje ima nizko stopnjo kislosti, njegova zelena barva lahko pokriva celotni razpon barv: od intenzivno zelene do zelenkasto rumene.

Maščobno sestavo zaznamuje visoka vsebnost maščobnih kislin, ki je običajno nad 80 %, včasih celo 83 %. Poleg tega ima tudi ugodno razmerje med enkrat nenasičenimi in večkrat nenasičenimi maščobnimi (12:20) kislinami, zato ima visoko prehransko fiziološko vrednost. Kemično so ta olja zelo stabilna, zaradi sestavin, ki dajo okus grenkobe, zato so v primerjavi z ostalimi deviškimi oljčnimi olji odpornejša na oksidacijo.

4.3. Geografsko območje: Nahaja se znotraj naravnih meja območja Montes de Granada, ki leži v provinci Granada, in vključuje naslednje občine: Alamedilla, Alfacar, Alicún de Ortega, Benalúa de las Villas, Calicasas, Campotéjar, Cogollos Vega, Colomera, Darro, Dehesas de Guadix, Deifontes, Diezma, Fonelas, Gobernador, Guadahortuna, Güevéjar, Huélago, Iznalloz, severni del občine La Peza do reke Fardes, Montejícar, Montillana, Morelábor, Nívar, Pedro Martínez, Piñar, Torrecardela in Villanueva de las Torres, vzhodni del območja občine Moclín do naravne meje, ki jo določa reka Velillos, in severno območje občin Albolote in Atarfe, do meja, ki jih določata reki Cubillas in Colomera do svojega sotočja.

4.4. Dokazilo o poreklu:

Vpis v registre upravnega sveta

Olive izvirajo z oljčnih nasadov znotraj geografskega območja, ki so vpisani v zadevni register upravnega organa. Tudi stiskalnice, kjer se pridobiva olje, polnilnice in tržni obrati so vpisani v zadevni register upravnega organa in se prav tako nahajajo v opredeljenem geografskem območju.

Vloga za vpis je prostovoljna in jo lahko poda vsaka fizična ali pravna oseba, katere nasadi, stiskalnice ali polnilnice se nahajajo v omenjenem geografskem območju. Upravni organ obvesti vlagatelje o njihovih pravicah in dolžnostih ter jim predloži podroben opis zahtev in tehničnih standardov.

Po uradni obravnavi vloge se v nasadih ali obratih vlagatelja izvede uvodni inšpekcijski pregled, ko se preveri izpolnjevanje določil iz specifikacije in uredbe. Dokončni vpis v ustrezne registre odobri upravni organ, takoj ko se mu predloži vloga skupaj s poročilom o uvodnem inšpekcijskem pregledu in ostala zahtevana dokumentacija.

Izdaja certifikata

V oljčnih nasadih, stiskalnicah ali polnilnicah, vpisanih v registre upravnega organa, bodo redno potekali inšpekcijski pregledi, da se ugotovi in preveri nadaljnje izpolnjevanje določil specifikacije in uredbe.

Vpisana stiskalnica ali polnilnica predloži vlogo za izdajo certifikata serije, upravni organ nato vzame ustrezne vzorce, nato pa uradno zapečati skladiščne prostore do polnjenja oz. prodaje neustekleničenega olja.

Da proizvod dobi potrdilo, mora izpolnjevati upravne, tehnične in pravne zahteve, določene v specifikaciji za proizvode, Uredbi in priročniku za nadzor kakovosti. Upravni organ potrdi ali zavrne izdajo potrdila za proizvod na podlagi predloženega zapisnika s podatki o inšpekcijskih pregledih, rezultati analize in ostalimi dokumenti, ki so v njihovih arhivih.

Ko serija proizvodov dobi potrdilo, se jo pod nadzorom upravnega organa ustekleniči izključno v polnilnicah, ki so vpisane v zadevnem registru, v omenjenem geografskem območju. Posode imajo na hrbtni strani etiketo z označbo porekla, na kateri je zraven imena „Montes de Granada“ in logotipa, natisnjena zaporedna in neponovljiva številka posode.

4.5. Postopek pridobivanja: Celoten potek postopka pridobivanja deviškega oljčnega olja, od pridelave oliv v oljčnih nasadih do pridobitve olja, sestavljajo naslednje faze:

Pridelava oliv

Sajenje nasada se običajno izvaja v deževnem obdobju jeseni in pozimi, tako da se sadike posadijo v 50 cm globoko v zemljo. Ureditev nasadov se razlikuje glede na njihovo starost. Starejši nasadi so razdeljeni na kvadrate s stranico dolgo 12 m in trikotnike s stranico 8 m, pri čemer so vedno zasajene 2, 3 ali 4 sadike skupaj. Novejši nasadi so razdeljeni na kvadrate z dolžino 5 m in eno samo sadiko.

Opravila v nasadu med letom so:

Terensko delo: Odstranitev plevela, razpok v tleh in zaskorjenosti zaradi preprečevanja izgube vlage in zbitosti zemlje. Obstajajo tudi pokriti nasadi, kjer obdelava zemlje ni potrebna, vendar se uporabljajo le v manjši meri.

Gnojenje in uporaba fitosanitarnih proizvodov: Ta opravila so odvisna od vrste zemlje in pojavljanja škodljivcev in/ali bolezni, pogojenih s podnebjem.

Namakanje: Na splošno se 95 % oljčnih nasadov tega območja ne namaka. Po zadnjih sušnih letih (1995) so za uravnavanje pridelave v nekaterih nasadih uvedli kapalni namakalni sistem. Namakanje poteka od marca do septembra, odvisno od količine dežja.

Obrezovanje drevja: Vključuje odstranjevanje nerodovitnih vej in poganjkov, da se uravnava rast oljk.

Pobiranje in prevoz: Pobiranje oliv se izvaja, ko so najbolj zrele. Tako se odvisno od stopnje zrelosti pobiranje začne v začetku ali sredini decembra. Postopka, ki se uporabljata za pobiranje oliv z dreves, sta tradicionalni sistem ročnega nabiranja s pomočjo palic in mehaniziran sistem z vibriranjem, ki ne poškoduje plodov. Olive s tal se poberejo, prepeljejo in predelajo ločeno, saj niso primerne za pridelavo olja, ki nosi zaščiteno označbo porekla. Prevoz oliv v stiskalnico se vedno izvaja zelo previdno, še istega dne, ko so bile nabrane.

Pridobivanje deviškega oljčnega olja

Olive, pobrane s tal, in olive, pobrane z dreves, se v vseh fazah predelave predelujejo ločeno:

Sprejem, čiščenje, tehtanje in pranje oliv: Ti postopki se izvajajo zaradi sortiranja plodov in izločanja ostankov listja, vej, pecljev, smeti in ostalih nezaželenih delcev.

Mletje in stiskanje: Olive se zmeljejo, da se pospeši iztiskanje olja iz celičnih struktur olive.

Ločevanje suhe snovi in tekočine in ločevanje tekočin: Končni cilj teh postopkov je ločitev olja od ostalih sestavin olive.

Skladiščenje olja v kleti: Ko je olje iztisnjeno, se do polnjenja skladišči v kleteh v sodih iz nerjavnega jekla in pod nadzorovanimi svetlobnimi in temperaturnimi pogoji.

Polnjenje: Obvezno je polnjenje na mestu proizvodnje, da bi se kar najbolje zaščitili kakovost in pristnost proizvoda ter tako tudi sloves označbe porekla. Polno odgovornost za to prevzemajo vsi upravičenci do označbe porekla, zato so pregledi na območju pridelave pod njihovo odgovornostjo gotovo izjemno natančni in sistematični in jih izvajajo strokovnjaki z ustreznim znanjem o značilnostih proizvoda. Preglede, ki se morajo izvajati, da se zagotovi jamstvo proizvoda, bi bilo težavno učinkovito izvajati zunaj območja pridelave.

4.6. Povezava:

Zgodovina

Arheološki ostanki na tem območju in bibliografske navedbe imena, regije in izdelka pričajo o tradiciji pridelave oliv.

Prva navedba, ki govori o „nasadih na gorskih tleh“ in o „gojenju oljk“ na območju Montes de Granada se nahaja v spisu iz 16. stoletja Gre za dokumentu o razdeljevanju ozemlja, kjer je zapis, ki pravi „… vsakemu okolišu pripada tudi del oljčnih nasadov …“ (PEINADO SANTAELLA, 1989; La repoblación de la tierra de Granada: Los Montes, Universidad de Granada).

V 17. stoletju se je zaradi različnih dejavnikov, predvsem zaradi zmanjšanja števila kmečkega prebivalstva po razširitvi pokristjanjenih potomcev Mavrov, zmanjšalo gojenje žit, ki ga je nadomestilo gojenje vinske trte in oljk, kot je navedeno v letopisih iz Granade HENRIQUEZA DE JORQUERE. Sodobna bibliografska navedba iz leta 1634 govori o „oljkah iz Marke“ (Olivas de Marca), zelo rodnih drevesih, ki so dajala visokokakovostni pridelek (LIBRO DE APEOS DE COGOLLOS VEGA, Real Chancillería de Granada). Še danes obstajajo drevesa, starejša od 500 let, ki spadajo v vrsto Loaime, ki je ime arabskega izvora (MARTINEZ ROBLES, 1833; COLMEIRO, 1865; PATAC et al., 1954; MINISTERIO DE AGRICULTURA, 1976 b; BARRANCO in RALLO, 1984).

Iz 18. stoletja je ohranjena dokumentacija, ki kaže prošnjo province Granada Svetu Kastilje za obdelovanje 5749 hektarjev v skupni izmeri, katerim so se prištele še ostale nezakonite površine, tako da je bila dosežena skupna površina 14103 hektarjev. Med nasadi, ki so nastali na teh novih območjih, se je posebej povečal obseg oljčnih nasadov, zlasti v regiji Los Montes. Tako je proizvodnja olja v Granadi s 120.600 kvintalov (12 060 000 kg) leta 1799 zasedala deveto mesto (LICERAS RUIZ, 1993).

V drugi polovici 19. stoletja izstopa pomemben zgodovinski zapis (DICCIONARIO GEOGRAFICO ESTADISTICO E HISTORICO, PASCUAL MADOZ, 1845. Ponovna izdaja BOSQUE MAUREL, 1987), ki omenja kakovost oljčnih nasadov te regije in odličen okus njihovega olja, v katerem je dobesedno zapisano: „MONTES DE GRANADA … kljub pomanjkanju pitne vode, se voda iz rek Cubillas, Benalúa in Moclín uporablja za namakanje zemljišč na njihovih bregovih, kjer se pridelujejo vse vrste žit, svetlo, izvrstno olje, vino in vse vrste semen …“

Te navedbe rek Benalúa in Moclín, kot tudi najdbe v bližnjem območju Colomera kažejo, da so bile v navedenem stoletju tukaj najbolj napredne vasi na področju gojenja oljk in pridobivanja deviškega oljčnega olja, če sklepamo glede na stare mline, ki so bili zgrajeni med 18. in 19. stoletjem. V Colomeri so ohranjeni mlin Molino de Galenos, ki deluje po sistemu potiskanja kolesa z uporabo človeške sile, mlin Molino de La Puente, ki izkorišča slap, in mlin Molino de Las Niñas, ki so ga poganjale živali. ( stal je na „la Ruta del Legado Andalusí“).

Med letoma 1913 in 1933, v tako imenovani „zlati dobi gojenja oljk v Španiji“, se je obseg oljčnih nasadov in izboljšav pri pridobivanju najbolj povečal, kar je vodilo k pridelavi visokokakovostnega ekstra deviškega oljčnega olja. V tem stoletju so se oljčni nasadi Montes de Granada širili s hitrostjo, ki je presegala ostale andaluzijske province. Tako se je med špansko državljansko vojno obseg oljčnih nasadov te regije povečal celo za 50 %, tako da je danes veliko oljk starih približno 40 do 50 let. Leta 1957 so bili sprejeti predpisi, ki so razglasile ohranjanje površin oljčnih nasadov za nacionalni interes, saj to pripomore k ohranjanju kmetijske površine. V 60. letih se je v provinci Granada površina oljčnih nasadov dejansko podvojila, z 62.202 na 118.365 ha. Na območju Montes de Granada znaša površina, namenjena tej kulturi, 77,5 % celotne površine obdelovalnih zemljišč.

Naravni pogoji

Zaradi ekstremnih orografskih, pedoloških, klimatskih in hidrografske značilnosti tega območja, ki so opisane v nadaljevanju, je oljka najprimernejša kultura za te težke pogoje.

V območju prevladuje sredogorje z menjavanjem depresij v višini od 750 do 900 metrov in gorskih grebenov, ki se raztezajo v smeri vzhod-zahod, z vrhovi med 1400 in 2000 metri. Naselja ležijo večinoma na višini 900 m nad morjem. Ob nekaterih strmih terenih je zemljišče na splošno zelo razbrazdano v apnenčastih masivih. Tukaj najdemo apnenčaste, apnenčasto-lapornate ter lapornate grebene in skale. Proti vzhodu se pokrajina izravna in oblikuje v visoko planoto na nadmorski višini 1200 metrov, ki jo na skrajnem vzhodu regije seka dolina reke Fardes, ki tvori naravno mejo.Onstran te meje se teren spremeni v tipično suho pokrajino španskega jugovzhoda.

Sestava tal v Montes de Granada kaže na zelo zapleteno tipologijo prsti, ker se le redko pojavljajo čiste oblike prsti, večinoma gre za različne tipe prsti, pomešane med seboj. Prevladujejo prsti, nastale pri procesih razgradnje različnih vrst apnenca, ki so bogate z apnenčasto-lapornatimi snovmi, izpranimi z gorovja, zato vsebujejo veliko kalcijevega karbonata (več kot 40 %), in so bile pozneje spremenjene zaradi stalnega agrarnega obdelovanja vrhnje plasti.

Podnebje v tem območju je sredozemsko celinsko podnebje, za katerega so značilna precejšnja temperaturna nihanja, kjer je razlika med najvišjimi in najnižjimi dnevnimi in nočnimi ter poletnimi in zimskimi temperaturami zelo velika. Povprečna letna količina padavin je med 400 in 600 mm, v sušnih letih tudi manj. Zime so dolge in hladne s pogostimi snežnimi padavinami in zmrzaljo, poletja pa dolga in vroča, ko se temperature povzpnejo celo do 40 °C.

4.7. Nadzorni organ:

Ime: CONSEJO REGULADOR DE LA DENOMINACION DE ORIGEN „MONTES DE GRANADA“. Naslov: Plaza de la Constitución, 4, — E-18550 Iznalloz, — Granada Telefon: 958 — 39 70 07 Telefaks: 958 — 39 70 07

Upravni organ označbe porekla „Montes de Granada“ je v skladu z določili standarda EN 45011.

4.8. Označevanje: Obvezna je navedba „Denominación de Origen Montes de Granada“ na nalepki, ki jo odobri upravni organ. Vsaka embalaža ima na hrbtni strani oštevilčeno kontrolno nalepko, ki jo izda upravni organ.

4.9. Nacionalne zakonodajne zahteve:

— Zakon št. 25/1970 z dne 2. decembra o vinogradništvu, vinu in alkoholu.

— Odlok št. 835/1972 z dne 23. marca o izvajanju zakona št. 25/1970.

— Uredba z dne 25. januarja 1994, ki določa ujemanje med špansko zakonodajo in Uredbo Sveta EGS št. 2081/92 o zaščiti geografskih označb in označb porekla za kmetijske proizvode in živila.

— Kraljevi odlok št. 1643/1999 z dne 22 oktobra, ki ureja postopke predložitev vlog za vpis zaščitenih označb porekla in geografskih označb v register Skupnosti.

(1) Evropska komisija, Generalni direktorat za kmetijstvo in razvoj podeželja, Politika kakovosti za kmetijske proizvode, B-1049 Bruselj.